b'\n_START_ARTICLE_\nUrvantaj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 200 metri\xc3\xa4, leveys 50 metri\xc3\xa4 ja sen pinta-ala on 2,9 hehtaaria. J\xc3\xa4rvi on muodostunut moreenim\xc3\xa4en taakse ja sen ymp\xc3\xa4rist\xc3\xb6 on peltomaata lukuun ottamatta pohjoista suota, joka on entist\xc3\xa4 j\xc3\xa4rvenpohjaa. Siihen laskee yksi pelto-oja ja suurempi S\xc3\xa4ijoen p\xc3\xa4\xc3\xa4uoma, joka alkaa Kaakkolammista. Aivan j\xc3\xa4rven yl\xc3\xa4puolelle yhtyy l\xc3\xa4nnest\xc3\xa4 Toritunoja, joka saa alkuunsa Tampere-Pirkkalan lentokent\xc3\xa4lt\xc3\xa4 Hahmoj\xc3\xa4rvest\xc3\xa4. J\xc3\xa4rven oma laskuoja l\xc3\xa4htee j\xc3\xa4rven l\xc3\xa4nsip\xc3\xa4\xc3\xa4st\xc3\xa4 ja juoksee kaksi kilometri\xc3\xa4 peltojen halki ja laskee S\xc3\xa4ij\xc3\xa4rveen. Rantaviiva on kilometrin pitk\xc3\xa4, mutta se on t\xc3\xa4ysin autio. L\xc3\xa4hin maantie on yhdystie 3003, joka ohittaa sen 50 metrin p\xc3\xa4\xc3\xa4st\xc3\xa4.\n_START_SECTION_\nHistoriaa\n_START_PARAGRAPH_\nVuonna 1855 julkaistussa Kalmbergin kartastossa j\xc3\xa4rven nimi kirjoitettiin \xe2\x80\x9dRuovaj\xc3\xa4rvi\xe2\x80\x9d, mutta mahdollisesti sit\xc3\xa4kin aikaisemmassa pit\xc3\xa4j\xc3\xa4nkartassa sen nimi oli kirjoitettu \xe2\x80\x9dUrvandaj\xc3\xa4rvi\xe2\x80\x9d. Se oli silloin pitk\xc3\xa4 ja sill\xc3\xa4 oli leve\xc3\xa4 pohjoisp\xc3\xa4\xc3\xa4. J\xc3\xa4rven etel\xc3\xa4\xc3\xa4n ty\xc3\xb6ntyv\xc3\xa4 lahti oli pitk\xc3\xa4._NEWLINE_Vuoden 1954 peruskartassa j\xc3\xa4rvi on suuremman kokoinen. J\xc3\xa4rven pohjoispuolella oleva suo oli tuolloin osa j\xc3\xa4rve\xc3\xa4. Kun vertaa karttoja vuosilta 1975\xe2\x80\x931991 huomaa, kuinka j\xc3\xa4rven pohjoisosassa tapahtuu lyhenemist\xc3\xa4 ja kapenemista. Suurin vedenpinnan aleneminen on kuitenkin tapahunut vuoden 1991 j\xc3\xa4lkeen. Silloin on yli puolet j\xc3\xa4rven pohjasta maatunut ja j\xc3\xa4rvest\xc3\xa4 on j\xc3\xa4ljell\xc3\xa4 en\xc3\xa4\xc3\xa4 sen entinen etel\xc3\xa4osa.'